हिन्दी–लघुकथा के विकास में जिन महिलाओं ने अनेक माध्यमों से इस विधा के विकास में अपनी अहम् भूमिका का निर्वाह किया, उनमें भोपाल की मालती महावर, अब मालती वसन्त भी महत्त्वपूर्ण हैं। इनकी साठ लघुकथाओं का संग्रह ‘अतीत का प्रश्न’ 1991 ई में प्रकाशित हुआ। डॉ सतीश दुबे के अनुसार–‘‘लघुकथा आन्दोलन के इतिहास में 22–23 नवम्बर, 1980 ई को एक यादगार ‘लघुकथा सम्मेलन’ होशंगाबाद में आयोजित हुआ। मय प्रदेश के इस सम्मेलन में अनेक महत्त्वपूर्ण लघुकथा विद्वानों के अतिरिक्त मालती महावर ने भी हिस्सा लिया। मालती ने प्राय: तीन प्रकार की लघुकथाएँ लिखी हैं जिनमें पहला छायावादी, दूसरा यथार्थवादी और तीसरा मानवतावादी। इनकी यथार्थवादी लघुकथाओं को अपेक्षाकृत अधिक सफलता प्राप्त हुई। इनकी चर्चित लघुकथाओं में ‘भूख का एहसास’, ‘मध्यस्थ’, ‘समय’, ‘फूल और भंवर’, ‘गांधारी से एक कदम आगे’ विशेष रूप से उल्लेखनीय हैं।